Η Αστική Ευθύνη έναντι τρίτων, καλύπτει ζημιές ή βλάβες που προκλήθηκαν σε τρίτους, εξ αιτίας του ατυχήματος. Τι γίνεται όμως με ζημιές ή βλάβες που ενδεχομένως προκλήθηκαν στον ίδιο τον ασφαλισμένο ή σε συνεπιβαίνοντα, που δε θεωρείται τρίτος (π.χ συγγενή α' βαθμού). Η κάλυψη του Προσωπικού Ατυχήματος Οδηγού και Ιδιοκτήτη, έρχεται να καλύψει αυτό το κενό. Η συγκεκριμένη κάλυψη, εφ'όσον επιλεχθεί, θα αποζημιώσει για τις συγκεκριμένες ζημιές ή βλάβες τόσο τον οδηγό, όσο και τους συνεπιβαίνοντες (που δεν θεωρούνται τρίτοι), σε περίπτωση ατυχήματος. Συγκεκριμένα, αποζημιώνεται ο οδηγός του ασφαλισμένου οχήματος για δαπάνες ιατρικής περίθαλψης, αν κατά τη διάρκεια οδηγήσεως του οχήματος εμπλακεί με ευθύνη του σε τροχαίο ατύχημα. Επίσης καλύπτονται και σε σοβαρότερες περιπτώσεις π.χ. διαρκής (ολική ή μερική) ανικανότητα για εργασία ή θάνατος, ενώ το όριο αποζημίωσης ποικίλει ανά ασφαλιστική και πρόγραμμα ασφάλισης και συνήθως κυμαίνεται μεταξύ 5.000€ και 20.000€. Αρκετά προγράμματα ασφάλισης παρέχουν επιπρόσθετα: ιατρικές συμβουλές, υγειονομική μεταφορά ή επείγουσα αερομεταφορά σε επείγοντα περιστατικά.